लंबी दूरी की कई ट्रेनें मुंबई सेंट्रल पर रुकी हैं. लोग दफ़्तरों, स्टेशनों पर फंसे हुए हैं तो शहर के कई इलाके में बिजली सेवा भी ठप हो गई है. महाराष्ट्र सरकार ने मुंबई स्कूलों और कॉलेजों को बुधवार के लिए बंद घोषित कर दिया है.मुंबई पुलिस की ट्वीट के मुताबिक भारी बारिश और 3.32 मीटर ऊंची समुद्री लहरों की वजह से मुंबई में जलभराव हो गया है. पुलिस ने लोगों से समुद्र के किनारे न बैठने और पुलिस से सहयोग करने की अपील की है.हाई टाइड के मद्देनज़र सर्च ऑपरेशन और बचाव दल की मदद के लिए नौसेना के हेलिकॉप्टर तैयार हैं. गोताखोर और मेडिकल टीम भी सहायता के लिए तैनात की गई हैं. वहीं, राज्य के मुख्यमंत्री देवेंद्र फडणवीस ने मदद के लिए लोगों को मुंबई पुलिस को कॉल करने को कहा है. साथ ही मुख्यमंत्री ने मुबई के एंट्री पॉइंट्स और सी लिंक पर टॉल वसूलने पर रोक लगा दी है.  मौसम विभाग के मुताबिक मुंबई को अगले दो दिन भी भारी बारिश का सामना करना पड़ेगा.बारिश का असर लोकल ट्रेनों के शेड्यूल पर भी पड़ा है. लोकल ट्रेन सेवा लगभग ठप हैं. चर्चगेट और अंधेरी के बीच सभी लोकल ट्रेनें रद्द कर दी गई हैं. हालांकि बांद्रा वर्ली सी लिंक पर एक बार फिर ट्रैफिक बहाल हो गई है.शहर के किसी भी हिस्से में फंसे हुए व्यक्ति के लिए मुंबई के सभी गुरुद्वारों को लंगर और ठहरने के लिए खोल दिया गया है.दादर, माटुंगा, सायण, परेल में फंसे लोग जीएसबी सार्वजनिक गणेशोत्सव समिति पंडाल जा सकते हैं जहां खाने पानी की व्यवस्था की गई है.कुर्ला, घाटकोपर और विद्या विहार में फंसे लोगों के लिए विजय विहार वेस्ट स्टेशन के पास रूबी हॉल में व्यवस्था की गई है.कुर्ला, कलीना, डोंबिवली, ठाणे, घाटकोपर और मुलुंड समेत कई इलाकों में बिजली ठप हो गई है.प्रधानमंत्री नरेंद्र मोदी ने भी एक ट्वीट कर मुंबई और आस पास के लोगों को तेज़ बारिश और जलभराव के मद्देनज़र सुरक्षित रहने और सावधानी बरतने को कहा है.इसके साथ ही उन्होंने हेल्पलाइन नंबर भी ट्वीट किए.मुंबई और इसके आस पास भारी बारिश की वजह से उत्पन्न हुई स्थिति पर प्रधानमंत्री नरेंद्र मोदी ने महाराष्ट्र के मुख्यमंत्री से बात की.मौसम विभाग के मुताबिक 28 अगस्त को सुबह 8 बजे तक पिछले 24 घंटे में मुंबई में 102 मिमी बारिश दर्ज की गई.वहीं, इस अवधि में वरली में 63.75 मिमी, भायखला में 78.21, भांडुप में 90.63 मिमी और विक्रोली में 111.96 मिमी बारिश हुई है.ज्वार को देखते हुए मरीन ड्राइव समेत सभी समुद्री इलाकों में प्रशासन ने अलर्ट घोषित कर दिया है. लोगों को वहां जाने से रोका जा रहा है.(बीबीसी हिन्दी के एंड्रॉएड ऐप के लिए आप यहां क्लिक कर सकते हैं. आप हमें फ़ेसबुक और ट्विटर पर फ़ॉलो भी कर सकते हैं.)